text: "Special Force" hadisələrin İsrail və "Hizbullah" arasında baş tutmuş Cənubi Livan münaqişəsində cərəyan etdiyi birinci şəxs atıcıdır. "Hizbullah" bəzi ölkələr tərəfindən terror təşkilatı kimi tanınan Livan silahlı qruplaşmasıdır. Videooyun münaqişə zamanı baş vermiş bir neçə "Hizbullah" əməliyyatını, o cümlədən onların coğrafi yerləri, hava şəraiti, minaların təşkili və döyüşçülərin sayını təsvir edir. Oyunçu "Hizbullah" döyüşçüsü rolunu oynayır. Hər bir missiyanın əvvəlində hekayə mətn brifinqi vasitəsilə davam etdirilir. Əsasən küçə toqquşmalarından ibarət üç missiya var. Döyüşdə oyunçu İsrail əsgərlərinə, onların "Merkava" tanklarına və "Boeing AH-64 Apache" helikopterlərinə qarşı bıçaq, tapança, Kalaşnikov tüfəngləri və əl qumbaralarından istifadə edir.